Document ID: 32013R1352

A BIZOTTSÁG 1352/2013/EU VÉGREHAJTÁSI RENDELETE
(2013. december 4.)
a szellemi tulajdonjogok vámhatósági érvényesítéséről szóló 608/2013/EU európai parlamenti és tanácsi rendeletben meghatározott formanyomtatványok kidolgozásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a szellemi tulajdonjogok vámhatósági érvényesítéséről és az 1383/2003/EK tanácsi rendelet hatályon kívül helyezéséről szóló, 2013. június 12-i 608/2013/EU európai parlamenti és tanácsi rendeletre (1) és különösen annak 6. cikke (1) bekezdésére és 12. cikke (7) bekezdésére,
az európai adatvédelmi biztossal folytatott konzultációt követően,
mivel:
(1)
A 608/2013/EU rendelet meghatározza, hogy a vámhatóságok milyen feltételek és eljárások alapján intézkedhetnek azokban az esetekben, amikor feltehetően szellemi tulajdonjogot sértő áruk a 2913/92/EGK tanácsi rendelet (2) alapján vámfelügyelet vagy vámellenőrzés alatt állnak, vagy az alatt kellett volna állniuk.
(2)
A 608/2013/EU rendelettel összhangban az arra jogosultsággal rendelkező személyek és szervezetek kérelmet nyújthatnak be az illetékes vámszervekhez, hogy azok járjanak el az ilyen áruk ügyében (kérelem), továbbá kérhetik a vámhatóságok általi - a korábban jóváhagyott kérelemnek megfelelő - intézkedésre megállapított határidő meghosszabbítását (határidő-hosszabbítás iránti kérelem).
(3)
A kérelem és a határidő-hosszabbítás iránti kérelem egységes feltételeinek biztosítása érdekében formanyomtatványokat kell kidolgozni.
(4)
A formanyomtatványok az 1383/2003/EK rendelet (3) végrehajtási rendelkezéseinek elfogadásáról szóló 1891/2004/EK bizottsági rendeletben (4) meghatározott formanyomtatványok helyébe lépnek, az 1383/2003/EK tanácsi rendeletet pedig a 608/2013/EU rendelet hatályon kívül helyezi.
(5)
Az 1891/2004/EK bizottsági rendeletet ezért hatályon kívül kell helyezni.
(6)
A 608/2013/EU rendelet 2014. január 1-jétől alkalmazandó és ezért ezt a rendeletet is ugyanezen időponttól kell alkalmazni.
(7)
Az e rendeletben előírt intézkedések összhangban vannak a 608/2013/EU rendelet 34. cikkének (1) bekezdésében említett Vámkódexbizottság véleményével,
ELFOGADTA EZT A RENDELETET:
1. cikk
(1) A 608/2013/EU rendelet 6. cikkében említett, a feltehetően szellemi tulajdonjogot sértő árukkal kapcsolatos vámhatósági intézkedés megtételére irányuló kérelmet az e rendelet I. mellékletében meghatározott formanyomtatvány felhasználásával kell benyújtani.
(2) A 608/2013/EU rendelet 12. cikkében említett, a vámhatóságok általi intézkedésre megállapított határidő meghosszabbítása iránti kérelmet (határidő-hosszabbítás iránti kérelem) az e rendelet II. mellékletében meghatározott formanyomtatvány felhasználásával kell benyújtani.
(3) Az I. és II. mellékletben meghatározott formanyomtatványokat a III. mellékletben foglalt felhasználói útmutatónak megfelelően kell kitölteni.
2. cikk
A 608/2013/EU rendelet 5. cikke (6) bekezdésének sérelme nélkül az e rendelet I. és II. mellékletében meghatározott formanyomtatványokat szükség esetén olvasható kézírással is ki lehet tölteni.
A formanyomtatványok nem tartalmazhatnak törléseket, átírt szavakat vagy egyéb módosításokat, valamint két példányban kell azokat benyújtani.
A kézzel írt formanyomtatványokat tollal és nyomtatott betűvel kell kitölteni.
3. cikk
Az 1891/2004/EK rendelet hatályát veszti.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2014. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 4-én.

Labels: 7
3
12
11